b'\n_START_ARTICLE_\nBriuselio sutartis\n_START_PARAGRAPH_\nBriuselio sutartis\xc2\xa0\xe2\x80\x93 1948\xc2\xa0m. kovo 17 d. pasira\xc5\xa1yta sutartis tarp 5 Europos valstybi\xc5\xb3\xc2\xa0\xe2\x80\x93 Belgijos, Nyderland\xc5\xb3, Liuksemburgo, Jungtin\xc4\x97s Karalyst\xc4\x97s ir Pranc\xc5\xabzijos d\xc4\x97l ekonominio, socialinio ir kult\xc5\xabrinio bendradarbiavimo bei kolektyvin\xc4\x97s savigynos.\n_START_SECTION_\nSutarties esm\xc4\x97\n_START_PARAGRAPH_\n\xc5\xa0alys buvo susir\xc5\xabpinusios ne tik i\xc5\xa1orin\xc4\x97s karin\xc4\x97s agresijos galimybe (vienas i\xc5\xa1 sutarties tiksl\xc5\xb3 buvo \xe2\x80\x9eimtis vis\xc5\xb3 reikaling\xc5\xb3 veiksm\xc5\xb3, jei Vokietija atnaujint\xc5\xb3 agresyvi\xc4\x85 politik\xc4\x85\xe2\x80\x9c), bet ir ekonominio bei socialinio \xc5\xbelugimo valstybi\xc5\xb3 viduje perspektyvomis. Nepaisant to, sutarties pagrindas buvo karinio bendradarbiavimo reglamentavimas. Pagal 4-\xc4\x85j\xc4\xaf straipsn\xc4\xaf, jei b\xc5\xabt\xc5\xb3 u\xc5\xbepulta viena i\xc5\xa1 sutarties \xc5\xa1ali\xc5\xb3, kitos tur\xc4\x97t\xc5\xb3 suteikti jai vis\xc4\x85 \xc4\xafmanom\xc4\x85 karin\xc4\x99 ir kitoki\xc4\x85 pagalb\xc4\x85 bei param\xc4\x85. Sutartis turi galioti 50 met\xc5\xb3._NEWLINE_Sutartis \xc4\xafk\xc5\xabr\xc4\x97 vadinam\xc4\x85j\xc4\x85 Vakar\xc5\xb3 S\xc4\x85jung\xc4\x85 ir tai tapo pirmuoju \xc5\xbeingsniu \xc5\xa0iaur\xc4\x97s Atlanto sutarties organizacijos (NATO) \xc4\xafk\xc5\xabrimo link. Briuselio sutartimi buvo sukurtos politin\xc4\x97s strukt\xc5\xabros ir \xc4\xafsteigtas karinis komitetas, suvaidin\xc4\x99 svarb\xc5\xb3 vaidmen\xc4\xaf derybose d\xc4\x97l NATO \xc4\xafk\xc5\xabrimo._NEWLINE_Kai 1954\xc2\xa0m. prie Briuselio sutarties buvo pakviestos prisijungti Vokietija ir Italija, teko keisti nuostat\xc4\x85, jog vienas sutarties tiksl\xc5\xb3 yra, kad valstyb\xc4\x97s imt\xc5\xb3si vis\xc5\xb3 reikaling\xc5\xb3 priemoni\xc5\xb3, Vokietijai atnaujinus agresyvi\xc4\x85 politik\xc4\x85. Dabar buvo suformuluotas naujas tikslas\xc2\xa0\xe2\x80\x93 siekti Europos vienyb\xc4\x97s ir skatinti progresyvi\xc4\x85 jos integracij\xc4\x85._NEWLINE_1954\xc2\xa0m. spal\xc4\xaf prisijungus Vokietijai ir Italijai, Vakar\xc5\xb3 S\xc4\x85junga buvo pervadinta ir tapo Vakar\xc5\xb3 Europos S\xc4\x85junga.\n_START_SECTION_\nReik\xc5\xa1m\xc4\x97\n_START_PARAGRAPH_\nBriuselio sutartis buvo pirmas daugia\xc5\xa1alis Vakar\xc5\xb3 Europos \xc5\xa1ali\xc5\xb3 regioninis susitarimas, paskatin\xc4\x99 JAV \xc4\xafsitraukti \xc4\xaf Europos saugumo reikalus, nes taip JAV Kongresui buvo pademonstruotas europie\xc4\x8di\xc5\xb3 noras ir sugeb\xc4\x97jimas organizuoti kolektyvin\xc4\x99 savigyn\xc4\x85.'